text: ঢাকা মহানগর পুলিশের (ডিএমপি) উপ-কমিশনার (ডিসি) বিপ্লব কুমার সরকারকে আবারও তেজগাঁও বিভাগের ডিসি পদে পদায়ন করা হয়েছে।
  আদেশে বিপ্লব কুমার ছাড়াও ডিএমপির ডিসি সঞ্জিত কুমার রায়কে সচিবালয় নিরাপত্তা বিভাগের ডিসি পদে এবং তেজগাঁও বিভাগের ডিসি মো. শহিদুল্লাহকে ডিএমপির কাউন্টার টেরোরিজমের ইনভেস্টিগেশন বিভাগের ডিসি পদে বদলি করা হয়েছে।
  তেজগাঁওয়ে পদায়নের আগে বিপ্লব কুমার সরকার রংপুর জেলার পুলিশ সুপার (এসপি) ছিলেন। গত বছরের ১৩ জুন রংপুরের জেলা পুলিশ সুপার হিসেবে পদায়ন করা হয়। তবে সেখান থেকে গত ১৮ অক্টোবর তাকে ডিএমপিতে বদলি করা হয়।
  রংপুরে যাওয়ার আগে বিপ্লব কুমার ডিএমপির তেজগাঁও বিভাগেরই ডিসি পদে ছিলেন। কিশোরগঞ্জের এ সন্তান তখন রেকর্ডসংখ্যক ২৩ বার ডিএমপির শ্রেষ্ঠ উপ-কমিশনার (ডিসি) হিসেবে পুরস্কৃত হন। ২০১৪ সালে তিনি প্রথম পিপিএম পদক পান। এরপর ২০১৬ সালে বিপিএম পদক অর্জন করেন।